Dôvodová správa

A. Všeobecná časť

Národný bezpečnostný úrad a Úrad vlády Slovenskej republiky vypracovali návrh zákona, ktorým sa mení a dopĺňa zákon č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov (ďalej len „návrh zákona“) ako plnenie opatrenia č. 1 vyplývajúceho z Koncepcie kybernetickej bezpečnosti Slovenskej republiky na roky 2015-2020 schválenej uznesením vlády SR č. 328 dňa 17. júna 2015 (ďalej len „Koncepcia“).

Cieľom návrhu zákona je úprava a vymedzenie kompetencií na úseku kybernetickej bezpečnosti.

Kybernetická bezpečnosť na národnej úrovni podľa predkladaného návrhu patrí do pôsobnosti Národného bezpečnostného úradu ako ústredného orgánu štátnej správy pre kybernetickú bezpečnosť, pričom jeho konkrétne úlohy ustanoví osobitný právny predpis (zákon o kybernetickej bezpečnosti). Návrh zákona zároveň v rámci spoločných úloh ministerstiev a ústredných orgánov štátnej správy určuje vecne príslušným autoritám pre kybernetickú bezpečnosť plnenie úloh v oblasti kybernetickej bezpečnosti v rámci svojej vecnej pôsobnosti. Zákon o kybernetickej bezpečnosti následne ustanoví aj rozsah a spôsob výkonu verejnej moci na úseku kybernetickej bezpečnosti príslušnými ústrednými orgánmi štátnej správy a ďalšími štátnymi orgánmi, v rámci konkrétnych vecných oblastí správy spoločensko-ekonomického prostredia štátu (tieto Koncepcia pomenúva ako vecne príslušné autority pre kybernetickú bezpečnosť).

Návrh zákona je v súlade s Ústavou Slovenskej republiky, so zákonmi ako aj s medzinárodnými zmluvami, ktorými je Slovenská republika viazaná a s predpismi Európskej únie. Návrh zákona nie je predmetom vnútrokomunitárneho pripomienkového konania.

Prijatie predmetného návrhu zákona nebude mať vplyv na rozpočet verejnej správy, podnikateľské prostredie, sociálne vplyvy, vplyvy na životné prostredie, ani vplyv na informatizáciu spoločnosti.